


**แนวทางการจัดกิจกรรมโครงงาน**

**สังคมศึกษา ศาสนา และวัฒนธรรม : ประวัติศาสตร์**

**ชั้นประถมศึกษาปีที่ 1**



**ข้อแนะนำสำหรับนักเรียน**

**ในการเลือกเรื่องที่จะทำโครงงาน**

การเรียนรู้โดยกิจกรรมการทำโครงงาน เป็นการส่งเสริมให้นักเรียนได้แสดงความสามารถ  
และพัฒนาตนเองได้อย่างเต็มที่ โดยเป็นไปตามธรรมชาติ ตามความถนัด และความสนใจ เน้นในเรื่องคุณธรรม และกระบวนการเรียนรู้อย่างมีขั้นตอน ทั้งในเรื่องที่เกี่ยวกับตนเอง สังคม วิทยาศาสตร์ เทคโนโลยี ธรรมชาติ สิ่งแวดล้อม ศิลปวัฒนธรรม ภูมิปัญญาไทย ความรู้และทักษะด้านคณิตศาสตร์ ด้านภาษา การประกอบอาชีพเพื่อให้สามารถนำไปใช้ในการดำรงชีวิตได้อย่างมีความสุข การฝึกทำโครงงานจึงเป็นพื้นฐานของการ  
ฝึกทักษะ กระบวนการคิด การแก้ปัญหาจากสถานการณ์ต่าง ๆ เป็นการเรียนรู้ที่เกิดขึ้นได้ทุกเวลา   
ทุกสถานที่ ทั้งเป็นการประสานความร่วมมือกับทุกฝ่ายของชุมชน นักเรียนจะได้เรียนรู้อย่างมีความสุข   
เกิดการพัฒนาทั้งทางด้านร่างกาย สติปัญญา อารมณ์ และสังคมอย่างสมบูรณ์ สามารถประเมินผลการเรียนรู้ควบคู่ไปกับการร่วมกิจกรรมตามความเหมาะสมกับวัย และระดับความสามารถของนักเรียนเอง

ฉะนั้น เมื่อนักเรียนได้ร่วมกิจกรรมการเรียนการสอนจากครูอาจารย์ผู้สอนแล้ว นักเรียนจะต้อง  
เป็นผู้คิดกำหนดหัวข้อโครงงานที่จะศึกษาค้นคว้า ดำเนินการวางแผนออกแบบ สำรวจ ทดลอง ประดิษฐ์ เก็บรวบรวมข้อมูล แปรผล สรุปผล และเสนอผลงานโดยตัวนักเรียนเอง ครูอาจารย์จะเป็นเพียงผู้ดูแล  
และให้คำปรึกษาเท่านั้น โครงงานแรกที่นักเรียนได้ทำและประสบผลสำเร็จจะสร้างความมั่นใจ และเป็นแรงผลักดันให้นักเรียนทำโครงงานต่อ ๆ ไปได้ นักเรียนจึงควรเลือกโครงงานที่เหมาะสมกับความรู้ความสามารถของนักเรียนเอง ทั้งนี้เพราะการเริ่มต้นด้วยความสำเร็จย่อมเป็นการเริ่มต้นที่ดีเสมอ   
จึงขอแนะนำให้นักเรียนเริ่มทำโครงงานประเภทสำรวจก่อนโครงงานประเภททดลองและประเภทสิ่งประดิษฐ์ ในที่นี้ได้ยกตัวอย่างหัวข้อโครงงานให้นักเรียนได้ใช้เป็นแนวทางในการทำโครงงานต่อไปแล้ว